Open access -julkaisemisen tiedotuksen ideointiryhmän kokous 

Aika: torstaina 24.4. kello 9-12 
Paikka: Helsingin yliopiston kirjastossa Fabianian kokoushuoneessa, sisäänkäynti Yliopistonkatu 1 

Osallistujat: 
Eeva-Liisa Aalto Tieteellisten Seurain Valtuuskunta, 
Bo-Christer Björk Hanken/ SciX, 
Turid Hedlund Hanken/ SciX, 
Kristiina Hormia-Poutanen HYK/FinELib
Seppo Oja Metla, 
Irja Laamanen STKS:n kausijulkaisutyöryhmä, 
Claus Montonen HY fysiikan laitos, 
Irma Pasanen TKK, 
Irma Reijonen HYK, 
Annikki Roos Kansanterveyslaitos

Muita kiinnostuneita tahoja ja henkilöitä
Markku Löytönen HY julkaisuneuvottelukunta

1.	Avaus 

Kristiina Hormia-Poutanen kansalliskirjastosta toivotti osallistujat tervetulleiksi. Hän kertoi, että tavoitteena ryhmän kokoamisessa on ollut saada tieteellisen julkaisemisen eri asiantuntijatahojen edustajia yhteen ideoimaan ja suunnittelemaan open access ‑julkaisemisen tunnetuksi tekemistä kansallisesti. Tavoitteena on pitkäjänteinen useammalle vuodelle ulottuva toiminta. 

Esittäytymiskierroksen jälkeen ryhmän puheenjohtajaksi valittiin professori Bo-Christer Björk Hankenilta. Sovittiin, että Irma Reijonen kansalliskirjastosta toimii sihteerinä.

2.	Mitä open access ‑julkaisemisella tarkoitetaan

Keskusteltiin siitä, mitä open access ‑julkaisemisella tarkoitetaan. Olennaista on se, että  julkaisut ovat maksutta käytettävissä tietoverkon kautta. Julkaisuihin pääsy saattaa edellyttää palveluun rekisteröitymistä tai palvelun tuottajana voi olla kaupallinen yritys.  
Tieteellisen open access ‑julkaisemisen muotoja ovat esimerkiksi maksuttomat tieteelliset verkkolehdet, organisaatioiden omat sähköiset julkaisuarkistot, tutkijoiden kotisivuilla saatavilla olevat julkaisut ja BioMed Centralin kaltaiset julkaisupalvelut, jotka myyvät palveluaan artikkelien kirjoittajille. 

Open access ‑julkaisemisen edistämisellä pyritään vaihtoehtojen luomiseen voimakkaasti keskittyvälle kaupallisten kustantajien julkaisutoiminnalle. Todettiin, että vaihtoehtoa tarvitaan kaupallisten kustantajien hinnoittelupolitiikan muuttamiseksi. Tieteellisen tiedon vapaa saatavuus kuuluu tiedeyhteisön avoimuuden periaatteisiin.  Sen tulisi olla myös keskeinen osa tietoyhteiskuntapolitiikkaa. 

SciX-hankkeessa Hankenilla tutkitaan kustannusten muodostumista julkaisun elinkaaren eri vaiheissa. Julkaisemisen kustannukset katetaan open access ‑julkaisemisessa eri tavalla kuin kaupallisessa toiminnassa. Kaupallisessa kustantamisessa käyttäjä maksaa käyttöoikeudesta ja julkaisijan tavoitteena on tuottaa voittoa. Open access ‑julkaisemisessa kustannukset tulee kohdentaa eri tavalla, jotta käyttö voidaan pitää maksuttomana. 

Yhä useammalla tieteenalalla tutkijoiden meritoituminen ja rahoituksen jakokriteerit ovat sidoksissa alan huippulehdissä tai sarjoissa julkaistujen tutkimusten määrään. Lehtien vaikuttavuuskertoimilla (impact factor) on suuri merkitys. Lähes poikkeuksetta korkean impact factorin lehdet ovat kaupallisten kustantajien julkaisemia. Tämä vaikuttaa olennaisesti tutkijoiden halukkuuteen julkaista muilla foorumeilla. 

Keskustelun pohjalta todettiin, että open access ‑julkaisemista edistäviä asioita ovat:
o	Sopimuksissa tekijän ja kaupallisen julkaisijan välillä sallitaan rinnakkainen julkaiseminen open access ‑foorumilla, esimerkiksi tutkijan oman yliopiston julkaisuarkistossa. Tähän voidaan vaikuttaa parantamalla tutkijoiden tietoisuutta tekijänoikeudellisista ja sopimuksiin liittyvistä kysymyksistä.
o	Yliopistojen ja tutkimuslaitosten omat julkaisuarkistot ovat luonteva tiedeyhteisön open access ‑julkaisemisen foorumi. Onnistuneen pilottihankkeen esimerkki tukee uusien julkaisuarkistojen syntymistä.
o	Open access ‑julkaisujen löytyvyys voi olla tarjonnan pirstaleisuuden takia huono. Löytyvyyttä parantamalla luodaan todellista kilpailua. Yhtenä keinona parantaa löytyvyyttä on kansallinen tiedonhakuportaali, johon voidaan liittää myös open access ‑julkaisujen tietokantoja, jos niiden tuotantomuoto sen vain  mahdollistaa. 
o	Julkaisujen vaikuttavuuden arvioinnissa tarvitaan uusia kriteereitä ja malleja. Rahoittajien ja tutkimuksen laadun arvioijien tulisi olla tietoisia arviointikriteerien vaikutuksista julkaisemisen rakenteisiin.
o	Julkaisutoiminnan kustannusrakenteiden muutosta voidaan tukea esimerkiksi sisällyttämällä julkaisukustannukset osaksi tutkimusrahoitusta. 
o	Open access ‑julkaisujen pitkäaikaiskäytöstä on huolehdittava luotettavalla tavalla. Uusi vapaakappalelaki astuu voimaan 2005, jonka jälkeen kansalliskirjasto säilyttää suomalaisten julkaisijoiden digitaalista aineistoa. Vapaakappaleina saatavan aineiston asettaminen laajaan käyttöön edellyttää sopimuksia tekijöiden kanssa.

Ryhmän tavoitteena on edistää kansallisella tasolla open access ‑julkaisemista. Keskeisiä tahoja, joihin open access ‑julkaisemisen edistämiseksi tulee vaikuttaa, ovat tutkijat niin julkaisujen käyttäjinä kuin niiden kirjoittajinakin sekä tutkimuksen rahoittajat ja julkaisijat. 

Päätettiin seuraavaan tapaamiseen muotoilla keskustelun pohjalta visio, johon ryhmän toiminnalla pyritään. 

3.	Ryhmän tavoitteen konkretisointia

Ryhmä tiedottaa open access ‑julkaisemisesta tutkijoille, yliopistoille, tutkimuslaitoksille ja tutkimuksen rahoittajille. Se pyrkii herättämään asiasta keskustelua eri toimijoiden kesken. Ryhmä edistää open access ‑julkaisemiseen liittyvää tutkimusta. Suomenkielisen terminologian kehittäminen on myös yksi ryhmän tehtävistä. 
 
Konkreettisia tavoitteita ja toimenpiteitä ovat:
o	Parannetaan tutkijoiden ja rahoittajien tietoisuutta tieteellisten lehtien hinnoittelusta ja lisensioinnista yleensä
o	Parannetaan tutkijoiden tietoisuutta julkaisusopimuksiin liittyvistä tekijänoikeudellisista ongelmakohdista
o	Tehdään tunnetuksi open access ‑julkaisukanavien toimintamalleja ja niistä saatuja kokemuksia (esim. BioMed Central)
o	Luodaan verkosto avainhenkilöistä, joita ovat esim. suomalaiset kansainvälisten lehtien toimituskunnissa mukana olevat tutkijat
o	Kootaan yhteen opinnäytetöiden tekijöitä, joiden aiheet liittyvät tieteellisen julkaisutoiminnan muutokseen ja digitaalisten aineistojen käyttöön
o	Tarjotaan informaatiotutkimuksen laitoksille tutkimusaiheita
o	Hyödynnetään pohjoismaista yhteistyötä 
o	seurataan kansainvälistä kehitystä ja hyödynnetään muualla saatuja kokemuksia 

Tavoitteiden toteuttamiseksi ideoitiin seuraavia työmuotoja:
o	artikkeleiden julkaiseminen eri foorumeilla
o	esitelmien pitäminen tiedeyhteisön tilaisuuksissa
o	oman seminaarin järjestäminen
o	kannanotot rahoittajille ja tiedeyhteisön päätöksentekijöille

4.	Seminaari

Suunniteltiin alustavasti open access ‑seminaarin ohjelmaa. Seminaari on tarkoitettu ensisijaisesti päätöksentekijöille tiedeyhteisössä ja tutkimuksen rahoittajaorganisaatioissa. Ajankohta voisi olla syksy 2003 tai alkuvuosi 2004. 

Seminaarin teemoja:

I.	Tieteellisten julkaisujen käyttö mittareina tutkimuksen arvioinnissa: miten kriteerit vaikuttavat julkaisemisen rakenteisiin
II.	yliopistojen omat julkaisuarkistot: esimerkkejä onnistuneista hankkeista
III.	miten voidaan tukea kansallista tieteellistä julkaisemista? Tarvitaanko kansallista palvelua, joka tarjoaisi infrastruktuurin ja tuen?
IV.	uudet liiketoimintamallit: esimerkkinä BioMed Central
V.	immateriaalioikeus: tekijänoikeudet sopimuksellisena kysymyksenä (Niklas Bruun) 

Seminaarin järjestämisestä päätettiin keskustella opetusministeriön tiedepolitiikan yksikön johtajan Sakari Karjalaisen kanssa. Tapaamiseen mukaan pyydetään ryhmän edustajien lisäksi yliopistokirjastojen neuvoston ja FinElibin ohjausryhmän puheenjohtajat.

Muita suunnitteilla olevia tilaisuuksia, joissa open access ‑julkaiseminen on esillä:
o	10.10.2003 Suomen tieteellisen kirjastoseuran järjestämät kausijulkaisupäivät
o	26.-28.4.2004 Pohjoismainen open access ‑konferenssi Lundissa
o	tammikuu 2005 Tieteiden päivät

5.	Miten jatkamme?

Ryhmää laajennetaan pyytämällä mukaan seuraavien tahojen edustajia:
o	Suomen Akatemia ja Tekes 
o	Kansalliskirjastosta e-vapaakappaleiden asiantuntija
o	tekijänoikeusasiantuntija, mahdollisesti professori Niklas Bruun Hankenilta
o	informaatiotutkimuksen laitosten edustaja
o	professori Tapio Varis Tampereen yliopistosta 

Ryhmän nimeksi päätettiin ottaa FOA-ryhmä  (Finnish Open Access Forum).

Seuraava kokous pidetään maanantaina 9.6. klo 10–12 HYK:ssa Fabianian kokoushuoneessa, Yliopistonkatu 1)